अन्त में एक बात और कि लघुकथा की स्वायत्तता पर भी बात होनी चाहिए और अन्य कथा–रूपों में इसकी ‘अलग पहचान’ होनी चाहिए। पार्थक्य बिन्दु को मतैक्य से तय किया जाना चाहिए। जैसे उपन्यास और कहानी आकार में छोटे–बड़े होने के कारण ही एक दूसरे से भिन्न नहीं हैं, उसी प्रकार कहानी और लघुकथा भी आकार में छोटे–बड़े होने के कारण ही एक दूसरे से भिन्न नहीं हैं। एक लघुकथा आकार में कहानी से बड़ी हो सकती है और एक कहानी लघुकथा से छोटी हो सकती है। इनमें ‘अंतर केवल कथानक का होता है।’ फिर भी यह तो मानना ही होगा कि ‘आकारगत लघुता’ लघुकथा की एक विशेषता है।